ઔરંગઝેબના બદઇરાદાઓથી નાવાકેફ્‍ ઝેબુન્નિસાએ ભોળા ભાવે આકિલ ખાંની તસવીર સહર્ષ પસંદ કરીને ઔરંગઝેબને આપી. ખલાસ! ઝેબુન્નિસા અને આકિલ ખાં વચ્ચેના નાજુક સંબંધોનો પુરાવો ઔરંગઝેબને મળી ગયો હતો. લગ્ન કરી આપવાના બહાને તેણે આકિલ ખાંને આમંત્રણ પાઠવ્યું, પણ આકિલ ખાંના સદ્‌ભાગ્યે અંદરની વાત જાણતા દરબારી મિત્રોએ આપેલી ચેતવણીને કારણે આકિલ ખાંને ઔરંગઝેબના કાવતરાની ગંધ આવી ગઈ. આકિલ ખાં ચેતી ગયા. મગરૂર આકિલ ખાંએ લગ્નનું આમંત્રણ સન્માનપૂર્વક પાછું ઠેલ્યું અને ઔરંગઝેબના દરબારમાંથી પણ રાજીનામું આપી દીધું!